訪葉海鹽不值
作者：釋居簡
朝代：宋

paragraphs: 綠葉未幄春正遲，看看雪煖開荼蘼。
丁寧密意謝紅藥，掎角緩放韶華歸。
一芳一菲尋版蕩，更無可砥狂瀾漲。
惠風迤邐索蒲葵，約束凉薰小相讓。
棠梨雨褪燕脂蔫，來禽效顰相後先。
主人朝天未回韉，軟紅沒屨東華前。
飲湖山綠方頹玉，水遶山圍南宕北。
起來却憶故園春，園中四時花木新。
詩人眉苦閑情皺，不怕天知怕天瘦。
遂令真宰妬冥搜，無人不恨古藤州。